title: "Nordfrasch"
text: "Nordfrasch (\u201eNordfriisk\u201c) as iinj foon e trii frasche spr\u00e4ke. Sn\u00e5\u00e5ked w\u00e5rt Nordfrasch foon s\u00fcwat 5.000 bit 8.000 manschne \u00f6nj e kris Nordfraschl\u00f6nj. \u00d6nj e naie tid j\u00e4if d\u00e5t tiin dialekte foont Nordfrasch. S\u00e4\u00e4ker iinj deerfoon \u2013 d\u00e5t S\u00f6\u00f6dergooshiirder \u2013 as \u00e5l d\u00fc\u00fcs blaawen. D\u00e5t Nordfriisk as d\u00f6\u00f6r e Europ\u00e4isch Charta for regionaal- unti manerh\u00e4idespr\u00e4ke as manerhaidespr\u00e4ke \u00f6nj Tj\u00fcschl\u00f6nj g\u00f6djk\u00e5nd.\n\nNoome \nBai e noome koone jam siinj, d\u00e5t arke spr\u00e4kewis har \u00e4in noome fort Friisk heet unti s\u00fcg\u00e5\u00e5r, as e ail\u00f6njspr\u00e4kewise, har seelew goorai Friisk n\u00e5\u00e5mt. Deeram w\u00e5rt d\u00e5t kunstuurd Friisk for \u00e5le tuhuupe br\u00fckt. Diheere Noome w\u00e5rt uk \u00e5ltens bai ofisj\u00e4le noomen, s\u00e5\u00e5ge unti \u00f6njgel\u00e4\u00e4genh\u00e4ide br\u00fckt: Friisk Foriining, Friisk Ges\u00e4ts unti Nordfriisk Instituut.\n\n\u00d6nj e \u00fcnlike dial\u00e4kte jeeft et \u00fcnlike noomen for j\u00fc nordfrasche spr\u00e4ke. Da H\u00e5lifrasche seede \"freesk\", da Mooringer seede \"frasch\" \u00e4n aw F\u00e4\u00e4r seede da manschne \"fresk\". M\u00e5\u00e5st br\u00fcke da manschne aw da ail\u00f6nje s\u00f6lring, fering, \u00f6\u00f6mrang unti halunder, wan ja jare \u00e4ine spr\u00e4ke miinjd as.\n\nKlassifikasjoon \n\u00dct d\u00e5t \u00fc\u00fcjlfrasche heewe jam d\u00e5t saaterfrasche, d\u00e5t weestfrasche \u00e4n d\u00e5t nordfrasche \u00f6njtwikled. Da bile tuhuupe j\u00fc frasche spr\u00e4kefloose. Di naiste fr\u00fcn tu da frasche spr\u00e4ken is j\u00fc ainglische spr\u00e4ke. J\u00fc ainglische spr\u00e4ke \u00e4n da frasche spr\u00e4ken heere tu e ainglisch-frasche spr\u00e4kefamiili, anglofrasch \u00e4n j\u00fc nordsiiegerm\u00e5\u00e5nsche spr\u00e4kefamiili. D\u00e5t anglofrasche w\u00e5rt uk w\u00e4lj nordweestgerm\u00e5\u00e5nsch n\u00e5md, \u00e4n bilet en unerspr\u00e4kefloose bane da germ\u00e5\u00e5nsche spr\u00e4ken. Wilems w\u00e5rde uk plattj\u00fcsch \u00e4n naaserl\u00f6njsch tu j\u00fc nordsiiegerm\u00e5\u00e5nsche spr\u00e4kefamiili r\u00e4\u00e4gnet, ouers daheere spr\u00e4ken heewe da nordsiiegerm\u00e5\u00e5nsche k\u00e5ntiiken m\u00e5\u00e5st slan \u00e4n heewe daheere k\u00e5ntiikne uler \u00f6njtwikled.\n\nSpr\u00e4kewise \n\nEt jaft tou grut spr\u00e4kefloosen \u00f6nj e nordfrasche spr\u00e4ke. D\u00e5t san Ail\u00f6njfrasch \u00e4n F\u00e5\u00e5stew\u00e5lfrasch. Maenouder jeeft et tiin \u00fcnlike spr\u00e4kewise. Da san:\n\n Ail\u00f6njfrasch\n S\u00f6lring\n Fering \u00e4n \u00d6\u00f6mrang\n Halunder\n F\u00e5\u00e5stew\u00e5lfrasch\n Wiringhiirder Freesk\n Karhiirder Fr\u00e4isch\n B\u00f6kinghiirder/Mooringer Frasch \n Noordergooshiirder Fr\u00e4isch\n Middelgooshiirder Freesch\n S\u00f6\u00f6dergooshiirder Freesch\n H\u00e5lifreesk\n\nDaheere tou floosen koone jam ai rucht ferst\u00f6nje. Gr\u00fcn deerfor as j\u00fc kolonisasjoon foon Nordfraschl\u00f6nj. Da ail\u00f6nje wjarn touhunert iir eeder besiidelt as di f\u00e5\u00e5stew\u00e5l. Man uk twasche da \u00fcnlike dial\u00e4kte jeeft et grut fersch\u00e4\u00e4le, for\u00e5lem bai da ail\u00f6njdial\u00e4kte.\n\nJ\u00fc \u00f6njtwikling foont S\u00f6lring wus tu baispal rucht ouders \u00e4n s\u00fcd\u00e4nji diling ai s\u00fc g\u00f6dj tu ferst\u00f6njen for da oudere fraschsn\u00e5\u00e5kere foon e oudere ail\u00f6nje. Da fraschsn\u00e5\u00e5kere foon F\u00e4\u00e4r un Oomram h\u00e4in w\u00e4lj kontakt maenouder, ouerd\u00e5t da ail\u00f6nje ai s\u00fc wid wach foon enouder lade \u00e4n huum bai eebe eeftert ouder ail\u00f6nj lupe koon. S\u00fcd\u00e4nji san daheere dial\u00e4kte ai s\u00fc ap\u00e5rti. Deeram w\u00e5rt Ferrring-\u00d6\u00f6mrang m\u00e5\u00e5st as iinj dial\u00e4kt s\u00e4nj. Di nordfrasche spr\u00e4ke foon H\u00e5lil\u00f6nj heet m\u00f6r gemiinsom ma Ferrring-\u00d6\u00f6mrang as ma S\u00f6lring.\n\nD\u00f6\u00f6r da unerschiise twasche da spr\u00e4kewise br\u00fckten da Nordfrasche oofting plattj\u00fcsch am maenouder tu sn\u00e5\u00e5ken. Aw e f\u00e5\u00e5stew\u00e5l wjarn da unerschiise ai s\u00fcu grut, man uk deer wus plattj\u00fcsch j\u00fc kommunikasjoonsspr\u00e4ke. Plattj\u00fcsch w\u00e5rt diling m\u00e5\u00e5st foon da \u00fc\u00fclj manschne br\u00fckt, da junge manschne br\u00fcke m\u00e5\u00e5st huuchtj\u00fcsch.\n\nFerglik foon e spr\u00e4kewise bai hu uurde\n\nUnerschiisinge \nH\u00fc hu foon da spr\u00e4kwise ham ferh\u00fc\u00fclje, koon huum siinj \u00f6nj e tab\u00e4le bai Friiske spr\u00e4ke. \nHeer jeeft et nuch hu ap\u00e5rtie unerschiisinge:\n\n\u00b9 Tr\u00fcse jeeft d\u00e5t w\u00e4lj ai aw d\u00e5t f\u00e4lse-ail\u00f6nj\n\nHistoori \nDa nordfrasche Ail\u00f6nje w\u00f6rden amenbai d\u00e5t iir 800 foon Frasche besiidelt, da foon e suudelke Nordsiiek\u00fcst kiimen san. M\u00f6\u00f6lik boogeden da frasche \u00f6nj j\u00fcheere tid (unti m\u00f6\u00f6lik deerfor \u00e5l) \u00e5l awt H\u00e5lil\u00f6nj. Foon 689 bit tuu 785 w\u00f6rden da frasche gebiite foon krastelke Franken inn\u00fcmen, \u00e4n m\u00f6\u00f6lik san daheere Frasche deeram wacht\u00e4\u00e4gen, ouerd\u00e5t ja j\u00fc krastelke religjoon ai \u00f6njnaame w\u00e4ljt. Wat diling di f\u00e5\u00e5stew\u00e5l foon Nordfraschl\u00f6nj as, w\u00f6rd am d\u00e5t iir 1100 foon Frasche bebooged. Weer da Frasche foon e nordfrasche ail\u00f6nje jurt san as for spr\u00e4kewaasenschapsm\u00e5\u00e5ns ai kl\u00e5\u00e5r, ouerd\u00e5t j\u00fc frasche spr\u00e4ke \u00f6nj j\u00fcheere tid noch niinj d\u00fctlike dial\u00e4ktfersch\u00e4\u00e4le h\u00e4i. Ouers huum gungt deerfoon \u00fctj d\u00e5t da Frasche foon e f\u00e5\u00e5stew\u00e5l, \u00fctj d\u00e5t Groningerl\u00f6nj \u00e4n \u00c5\u00e5st-Fraschl\u00f6nj \u00f6njkiimen san. \n\n\u00d6njt madel\u00e5ler w\u00f6rd Nordfraschl\u00f6nj foon trat\u00e4in hiirde ferw\u00e5ltet. \u00d6nj e hiirde k\u00f6\u00f6n da Frasche jamseelew ferw\u00e5lte, \u00e4n di d\u00e5nsche influs \u00f6njt gebiit wus ai s\u00fc grut, weerd\u00f6\u00f6r da Frasche teemlik \u00e4instandi laweden. 1344 wunen da D\u00e5nschne j\u00fc Sl\u00e5cht bai Langsundtoft iinj da Nordfrasche, \u00e4n s\u00fcd\u00e4nji slan da Frasche jare ai oufh\u00e4ngi posisjoon \u00f6nj Nordfraschl\u00f6nj.\n\nD\u00f6\u00f6r stormfl\u00f6dj \u00f6nj e iirnge 1362 \u00e4n 1634 k\u00f6m en grut diilj foon Nordfraschl\u00f6nj uner w\u00e5\u00e5der. Bai e stormfl\u00f6dj foon 1362 fersw\u00fcn j\u00fc grut huuwenst\u00e4\u00e4 Rungholt, tu j\u00fcdeer tid d\u00e5t waasenschalik \u00e4n politiische s\u00e4ntrum foon Nordfraschl\u00f6nj, uner da woogen foon e siie. D\u00f6\u00f6r d\u00e5t huuch w\u00e5\u00e5der \u00f6njt iir 1634 w\u00f6rd Str\u00f6nj, d\u00e5t grutste \u00e4n rikste ail\u00f6nj foon Nordfraschl\u00f6nj, wachspald. Str\u00f6nj wus uk en huuchb\u00f6rj foon e nordfrasche spr\u00e4ke, \u00e4n diheere oufsl\u00e5ch foon e spr\u00e4ke wus en grut ferl\u00fcst. M\u00e5\u00e5st triifiiring foont f\u00f6lkj - amenbai seeksduusend manschne - k\u00f6m bait huuch w\u00e5\u00e5der amt laawen. Da manschne, huum j\u00fc huuch w\u00e5\u00e5der foon Stround ouerlaawed h\u00e4in, w\u00e4ljt ai moor tub\u00e4\u00e4g. Ouers da sch\u00f6ljt duch tub\u00e4\u00e4g amt l\u00f6nj intudiken. S\u00fc \u00f6njtstiinjen da ail\u00f6nje P\u00e4lweerm \u00e4n Nordstr\u00f6nj, wat eentlik latj ouerblaawens san foon \u00dcljstr\u00f6nj. D\u00e5t \u00f6njtiinj foon manschne \u00fctj da s\u00f6\u00f6derlike Neederl\u00f6nje h\u00e4i uk en grut infl\u00fcs aw da ail\u00f6njspr\u00e4ken, d\u00e5t Nordfrasche fersw\u00fcn deerd\u00f6\u00f6r foon P\u00e4lweerm \u00e4n Nordstr\u00f6nj.\n\nDi \u00e5ldst ouerl\u00e4\u00e4werde takste \u00f6nj e nordfrasche spr\u00e4ke is j\u00fc ballade A bai a redder (deer doonse en rider), s\u00e5cht \u00fctj d\u00e5t 15. iirhunert, \u00e4n weerfoon di schriwer ai bek\u00e5nd as. J\u00fc ballade heet maning argaiske \u00fctdruke, \u00e4n diling koon huum j\u00fc \u00fclj ballade ai m\u00f6r rucht ouerseete. D\u00e5t liid as \u00f6nj \u00fcnlike wariante ouerl\u00e4\u00e4werd \u00e4n w\u00f6rd jarst \u00f6njt 19. iirhunnert \u00fctd\u00e4nj. Apf\u00e5lend bai da eedere takste as j\u00fc doominants foon takste foont ferl\u00e4\u00e4sene ail\u00f6nj Str\u00f6nj. \u00dctj d\u00e5t 16. iirhunert is en spotliid, d\u00e5t nordstr\u00f6njer liid foon Hans Tadesens Hammel, \u00e4n \u00fctj e tid am 1600 as en str\u00f6njer kategismus ouerl\u00e4\u00e4werd, j\u00fc uk \u00f6nj \u00e5\u00e5stf\u00e4\u00e4rer spr\u00e4ke ouerseet w\u00f6rden as. Da schriwere foon da biise takste san ai bek\u00e5nd. Eeeftert huuch w\u00e5\u00e5der foon Str\u00f6nj san nuch tou liide apschraawen, en miren-s\u00f6ngh (en mjarneliid) \u00e4n en een-s\u00f6ngh (en eenliid), da foon da str\u00f6njer preester \u00e4n kroonist Anton Heimreich 1662 apschraawen w\u00f6rden san. D\u00e5t san tiikne deerfor, d\u00e5t et w\u00e5rschiinjlik nuch maning takste ferl\u00e4\u00e4sen g\u00e4ngen san. Da ouerl\u00e4\u00e4werde takste san duch w\u00e5t besuners, da j\u00fc nordfrasche spr\u00e4ke m\u00e5\u00e5st ai s\u00fc fool schraawen w\u00f6rden as. Wane da Noudfrasche schraawen, dan m\u00e5\u00e5st \u00f6nj e plattj\u00fcsche, huuchtj\u00fcsche unti d\u00e5nsche spr\u00e4ke.\n\nJarst \u00f6njt 19. iirhunert, j\u00fc tid foon e romantiik, w\u00f6rd d\u00e5t ouers. D\u00f6\u00f6r j\u00fc romantiik f\u00fcngen da manschne intr\u00e4se for jare \u00e4in spr\u00e4ke. D\u00e5t begin foon j\u00fc nordfrasche literatuur markiirt et w\u00e4rk foon schriwer \u00e4n siimoon Jap Peter Hansen. S\u00fc as en kameedi \u00f6nj S\u00f6l'ring, d\u00e5t dial\u00e4kt foon Sal, ma as tiitel Di S\u00f6l\u2019ring Pir\u2019rersdei. Hansen wus uk di schriwer foon e iinjsist lung rom\u00e5\u00e5n, j\u00fc iinjsen \u00f6nj e nordfrasche spr\u00e4ke schraawen w\u00f6rden as. Di lekkelk Stj\u00fc\u00fcrman (Di luklik stj\u00f6rmoon) kaam 1833 tu sch\u00fcns, \u00e4n wus uk d\u00e5t jarste nordfrasche b\u00f6k d\u00e5t prante w\u00f6rden as.\n\n\u00d6nj e tweed haleft foont 19. iirhunert f\u00fcng d\u00e5t nordfrasche as kultuurspr\u00e4ke en nai geestdraft, ouerd\u00e5t da kontakte tu da oudere fraschl\u00f6nje m\u00e5\u00e5ged w\u00f6rden. Deer w\u00f6rd m\u00f6r \u00e4n m\u00f6r ouer j\u00fc frasche floose sn\u00e5\u00e5ked \u00e4n uur frasch unerrucht \u00e4n frasch literatuur. Jarst \u00f6nj 1924 f\u00fcng d\u00e5t nordfrasche en latj pl\u00e5ts \u00f6njt sch\u00f6lj, wat al rucht eeder wus, wane huum d\u00e5t ma da oudere weesteurop\u00e4ische spr\u00e4kemanderh\u00e4ide ferglikt. Di gr\u00fbn deerfor wus di ferl\u00e4\u00e4sen Jarsten Wr\u00e5\u00e5lskrich for da Tj\u00fcsche \u00e4n tu gliker tid di infl\u00fcs foon e d\u00e5nsche manerh\u00e4id \u00f6nj S\u00f6\u00f6d-Slaswik. Duch h\u00e4i j\u00fc frasche spr\u00e4ke en p\u00e5\u00e5r grut praktische \u00e4n finansj\u00e4le behaneringe, ouerd\u00e5t da fersch\u00e4\u00e4le twasche da dial\u00e4kte s\u00fc grut wjarn \u00e4n d\u00f6\u00f6r et breegen foon en stand\u00e5\u00e5rdspr\u00e4ke sch\u00f6lj enarken sin \u00e4in liirmadele \u00f6njtwikle. S\u00fc wus tu baispal d\u00e5t jarste nordfrasche sch\u00f6ljb\u00f6k, d\u00e5t S\u00f6l'ring Leesbok, en leesb\u00f6k \u00f6njt dial\u00e4kt foon S\u00f6l/Sylt, \u00e4n w\u00f6rd 1909 publisiirt. D\u00e5t tweed nordfrasche sch\u00f6ljleesb\u00f6k, \u00f6njt dial\u00e4kt foon F\u00e4\u00e4r \u00e4n Oomram, d\u00e5t Ferreng-\u00d6mreng Lesbuck, w\u00f6rd 1925 \u00fctjd\u00e4nj. Deereefter k\u00f6m d\u00e5t Frasch Leseb\u00f6ck, for en p\u00e5\u00e5r f\u00e5\u00e5stew\u00e5ldial\u00e4kte, \u00e4n w\u00f6rd 1926 \u00fctjd\u00e4nj. En leesb\u00f6k fort dial\u00e4kt foon H\u00e5lil\u00f6nj, ma di tiitel Van Boppen en Bedeelen, kamt jarst \u00f6njt iir 1937 tu sch\u00fcns.\n\nBai e woole foon 1933 f\u00fcng j\u00fc NSDAP \u00f6nj Nordfraschl\u00f6nj 73,5 % \u00f6nj S\u00f6\u00f6dtuner, 68,5 % \u00f6nj H\u00fcsem \u00e4n 53,3 % \u00f6nj \u00c4\u00e4derst\u00e4\u00e4. Et jaft ai foole Nordfrasche, da iinj Adolf Hitler \u00e4n san NSDAP wjarn, duch ainkelte manschne san d\u00fctlik iinj. \u00c5n foon da bek\u00e5ndste iinjstridere wus Jens Emil Mungard, di grutste dachter \u00fctj e histoori foont ail\u00f6nj Sal. Hi wus fort apnaamen foon Nordfraschl\u00f6nj \u00f6nj D\u00e4nemark, \u00e4n m\u00e5\u00e5get kl\u00e5\u00e5r d\u00e5t j\u00fc frasche \u00e4n tj\u00fcsche kultuur ai tuhuupe hiirden \u00e4n ark for ham seelew st\u00f6nj. 1940 st\u00f6rw hi \u00f6njt KZ-Sachsenhausen. \u00d6nj e nazitid w\u00f6rd j\u00fc nordfrasche spr\u00e4ke \u00e4n kultuur ai foon e nazis stiped. 1938 w\u00f6rd d\u00e5t frasch unerrucht foon e nazis ferbin, as di Tweed Wr\u00e5\u00e5lskrich began, wus deer for e nordfrasche spr\u00e4ke \u00e4n kultuur garn\u00e5\u00e5n pl\u00e5ts m\u00f6r. S\u00fc f\u00fcng di b\u00e5\u00e5s foon e Foriining for nationale Friiske, Johannes Oldsen, en publikasjoonsferbood \u00e4n l\u00e4\u00e4ser uk h\u00fcsarrest.\n\nEefter di Tweed Wr\u00e5\u00e5lskrich w\u00f6rd Nordfraschl\u00f6nj, j\u00fcst as oudere diile foon Weest-Tj\u00fcschl\u00f6nj, d\u00e5t nai boogst\u00e4\u00e4 for tj\u00fcsche fl\u00fcchtlinge \u00fctj da \u00e5\u00e5stgebiite Pommern, Posen, Silezien, Weest- \u00e4n \u00c5\u00e5st-Proisen. Da m\u00e5\u00e5st nai beboogere foon Nordfraschl\u00f6nj liirden j\u00fc nordfrasche spr\u00e4ke ai, s\u00fcd\u00e4nje w\u00f6rd d\u00e5t nordfrasche sw\u00e5ker. D\u00e5t nordfrasche dial\u00e4kt foon H\u00e5lil\u00f6nj w\u00f6rd d\u00f6\u00f6r di krich \u00e4n j\u00fc eeftertid rucht sw\u00e5\u00e5r tub\u00e4\u00e4gseet. D\u00f6\u00f6r di marinehuuwen awt ail\u00f6nj, weerfoon da beboogere \u00f6nj e krichstid al fool tu ferdauen h\u00e4in, nuumen foon da alliirten di beslit amt ail\u00f6nj am diseelew gr\u00fcn ma eksplosiiwe spr\u00e4nge tu leten, deerma da tj\u00fcsche d\u00e5t ail\u00f6nj ai wider as krichshuuwen br\u00fcke k\u00f6\u00f6n. Di ploon g\u00e4ng riin \u00e4n \u00e5\u00e5l, ouers da h\u00e5lil\u00f6njere da aw e f\u00e5\u00e5stew\u00e5l wjarn, muursten jarst \u00f6njt iir 1952 eeftert ail\u00f6nj tub\u00e4\u00e4g. Deer wjarn uk foole fl\u00fcchtlinge \u00fctj da \u00e5\u00e5stgebiite bai, \u00e4n d\u00e5t fr\u00e5md f\u00f6lkj wus \u00f6nj e s\u00fcstiger iirnge \u00e5l en grut m\u00f6rh\u00e4id awt ail\u00f6nj.\n\nEn ouder probleem for da nordfrasche ambisjone wus d\u00e5t striderai twasche di Foriining for nationale Friiske \u00e4n di Nordfriesischer Verein. Di strid wus eeftern Jarst Wr\u00e5\u00e5lskrich \u00f6njf\u00e5ngd \u00e4n d\u00f6\u00f6r di Tweed Wr\u00e5\u00e5lskrich wus j\u00fc situasjoon ai feranerd. Jarst \u00f6njt iir 1965 w\u00f6rd d\u00e5t Nordfriisk Instituut apruchtet, weer da biise organisasjoone tuhuupe \u00e5rbeden. Wat d\u00e5t frasch unerrucht \u00f6njgungt, wus d\u00e5t \u00e4ttern Tweed Wr\u00e5\u00e5lskrich jarst sani, d\u00e5t weer apbagen foont l\u00f6nj \u00e4n da fl\u00fcchtlenge \u00fctj e \u00e5\u00e5stgebiite wjarn jarst n\u00fcsi. Duch w\u00f6rd 1947 \u00f6njt unerrucht foon Slaswik-Holstiinj nordfrasch as woolfeek tul\u00e4tj. Jarst \u00f6nj e f\u00fcftiger iirnge wus d\u00e5t nordfrasche, for\u00e5lem aw da ail\u00f6nje, as sch\u00f6ljfeek infjard.\n\nStandardspr\u00e4ke \n\u00dct et nordfrasch heet jam nuch niinj standardspr\u00e4ke \u00e4ntwikkelje k\u00f6\u00f6t. D\u00e5t as stuur amd\u00e5t da fersch\u00e4\u00e4le twasche da dial\u00e4kte, besuners twasche f\u00e5\u00e5stew\u00e5\u00e5l- \u00e4n ail\u00f6njnordfrasch, ouers uk twasche daheere floosen, teemlik grut san: Hu waasenschapm\u00e5\u00e5ns sn\u00e5\u00e5ke s\u00fcg\u00e5r foon m\u00f6rere \u00e4instandi spr\u00e4ken. \n\nD\u00f6\u00f6r tuhuupe\u00e5rbe \u00f6nj e leeste d\u00f6rti iirnge san deer ouers en p\u00e5\u00e5r gr\u00fcnr\u00e4igele for e schriwwis f\u00e4\u00e4stlaid. S\u00fc w\u00e5rde \u00f6nj e noudfr\u00e4iske spr\u00e4ke l\u00fcde ma diakritisch tiikne br\u00fckt (\"\u00e4\", \"\u00e5\", \"\u00f6\", \"\u00fc\") \u00e4n da l\u00e5nge l\u00fcde w\u00e5rde \u00f6njdj\u00fcset d\u00f6\u00f6r d\u00f6\u00f6welschriwing foon da b\u00f6kst\u00e4\u00e4winge (\"aa\", \"\u00e4\u00e4\", \"\u00e5\u00e5\", \"ee\", \"ii\", \"oo\", \"\u00f6\u00f6\", \"uu\", \"\u00fc\u00fc\"). \u00c4n j\u00fc d\u00fc\u00fctske grutschriwing, d\u00e5t br\u00fck am bai da substantiiwe di jarsten b\u00f6kst\u00e4\u00e4 grut tu schriwen, w\u00e4d \u00f6nj e m\u00e5\u00e5ste nordfrasche dial\u00e4kte ai m\u00f6r br\u00fckt. \n\nDa unerschiise foon e nordfrasche l\u00fcde as amenbai d\u00e5tseelwe as j\u00fc \u00f6njt\u00e5l foon seelterfrasche l\u00fcde. Man j\u00fc ruchtschriwing heet dahiire l\u00fcde ouern\u00fcmen \u00fct d\u00e5t tj\u00fcsche \u00e4n d\u00e5nsche. \u00dct d\u00e5t tj\u00fcsche kaame da b\u00f6kst\u00e4\u00e4winge \u00e4, \u00f6 \u00e4n \u00fc \u00e4n \u00fct d\u00e5t d\u00e5nschekamt di b\u00f6kst\u00e4\u00e4 \u00e5.\n\nSn\u00e5\u00e5ker\u00f6njt\u00e5l \nJ\u00fc \u00f6njt\u00e5l foon sn\u00e5\u00e5kere schal twasche da 8.000 \u00e4n 10.000 weese. Daheere \u00f6nt\u00e5le doue j\u00fc loonsregiiring foon Slaswik-Holstiinj \u00e4n \u00fcnlike frasche spr\u00e4keorganisasjoone. Da spr\u00e4kem\u00e5\u00e5ns t\u00e5nke d\u00e5t j\u00fc \u00f6njt\u00e5l foon sn\u00e5\u00e5kere l\u00e4iger is, Nils \u00c5rhammar j\u00e4if \u00f6njt iir 2007 en taksiiring foon amenbai 5.000 sn\u00e5\u00e5kere \u00f6nj Nordfraschl\u00f6nj \u00e4n nuch 1.500 bit 2.000 deerb\u00fcte.\n\nDiling heewe d\u00e5t Ferring-\u00d6\u00f6mrang aw e ail\u00f6nje F\u00e4\u00e4r \u00e4n Oomram \u00e4n d\u00e5t Mooringer awt nordlik f\u00e5\u00e5stew\u00e5l relatiiv nuch ordi wat sn\u00e5\u00e5kere. Foon da 11.000 inboogere foon F\u00e4\u00e4r \u00e4n Oomram koone 3.500 manschne nordfrasch sn\u00e5\u00e5ke. Aw Westerl\u00f6nj-F\u00e4\u00e4r koon j\u00fc m\u00f6rhaid foont f\u00f6ljk frasch sn\u00e5\u00e5ke, awt \u00e5\u00e5sterlike diilj foont ail\u00f6nj sn\u00e5\u00e5ket j\u00fc m\u00f6rhaid tj\u00fcsch unti pl\u00e5\u00e5ttj\u00fcsch. Ap Oomram w\u00e5rt b\u00fcte d\u00e5t toorp Wittd\u00fcn nuch foole frasch sn\u00e5\u00e5ked. D\u00e5t mooringer frasch w\u00e5rt \u00f6nj e toorpe am di Risemer moure sn\u00e5\u00e5ked. Da ouer nordfrasche spr\u00e4kwisen san for en diilj foon uutstierwen betr\u00fcwed, for \u00e5lem d\u00e5t karhiirder frasch, madel-goeshiirder \u00e4n d\u00e5t h\u00e5lifrasche.\n\nIirtids wus d\u00e5t nordfrasche spr\u00e4kegebiit nuch foole gratter, ouers eefter iirunerte as d\u00e5t gebiit litjer w\u00f6rden, for en grut diilj d\u00f6\u00f6r d\u00e5t apmarschiiren foont pl\u00e5\u00e5ttj\u00fcsche \u00e4n l\u00e4\u00e4ser d\u00f6\u00f6r d\u00e5t tj\u00fcsche. Bit \u00f6njt 17. iirhunert sn\u00e5\u00e5keden da manschne awt Eiderst\u00e4dter huulewail\u00f6nj nuch frasch, ouers d\u00e5t gebiit as diling diilj foon di loonkris Nordfraschl\u00f6nj. Uk aw d\u00e5t ail\u00f6nj Str\u00f6\u00f6n w\u00f6rd bit di Burchardiifl\u00f6dj \u00f6njt iir 1634 frasch sn\u00e5\u00e5ked. Maning frasche st\u00f6rwen unti san l\u00e4\u00e4ser fleetet, deerfor kiimen ouers foole inwanerer \u00fct da Neederl\u00f6nje \u00e4n d\u00e5t frasche st\u00f6rw \u00fct. Awt ail\u00f6nj P\u00e4lweerm sn\u00e5\u00e5keden da inboogere bit \u00f6njt 18. iirhunert frasch, bit di inboogerstruktuur jam deer uk anerde. Ap en 10. Oktober 1981 st\u00f6rw uk di leeste sn\u00e5\u00e5ker foont S\u00f6\u00f6der-Goeshiirder. \n\n\u00d6nj e mal foont 19. iirhunert sn\u00e5\u00e5keden nuch 30.000 manschne nordfrasch, for \u00e5lem \u00f6nj e nordlike toorpe \u00e4n ail\u00f6nje wus d\u00e5t en m\u00f6rh\u00e4id foont f\u00f6ljk. \u00d6njt interbellum wus j\u00fc \u00f6njt\u00e5l foon nordfraschsn\u00e5\u00e5kere nuch amenbai 15.000. D\u00e5t wus daach en treedendiilj foon j\u00fc nordfrasche f\u00f6ljk \u00e4n \u00f6nj bestimte toorpe \u00f6njt norden h\u00e4in da nordfraschsn\u00e5\u00e5kere \u00e5ltens nuch en m\u00f6rhaid. \n\nDiling as d\u00e5t nordfrasche as manerh\u00e4idspr\u00e4ke \u00f6njk\u00e5nd. S\u00fc jeeft d\u00e5t tu baispal j\u00fc Europ\u00e4isch Charta for Regjon\u00e5\u00e5l - unti Manerh\u00e4idspr\u00e4ken. 2004 w\u00f6rd foon e loond\u00e4i  foon Slaswik-Holstiinj d\u00e5t Friisk Ges\u00e4ts beslin, weer bestimte spr\u00e4keruchte \u00f6nj st\u00f6nje, \u00e4n wat da \u00e5mte m\u00e5\u00e5ge koone \u00e4n m\u00e5\u00e5ge schale. Et jeeft uk frasche sch\u00f6lj \u00f6nj Nordfraschl\u00f6nj s\u00fc as j\u00fc \u00d6\u00f6mrang Skuul (gr\u00fcn, hood- \u00e4n re\u00e5\u00e5lsch\u00f6lj), \u00e4n aw e f\u00e5\u00e5stew\u00e5l jeeft et \u00f6nj Risem j\u00fc Risem Sch\u00f6lj (d\u00e5nsch: Risum Skole) en n d\u00e5nsch-frasche gr\u00fcnsch\u00f6lj. Wat d\u00e5t mooringer frasch \u00e4n fering-\u00f6\u00f6mrang \u00f6njgungt jeeft et uk optimistische tiikne for j\u00fc tukamst, s\u00fc schale da junge manschne diling m\u00f6r frasch sn\u00e5\u00e5ke as j\u00fc leeste generasjoon.\n\nJ\u00fc nordfrasche spr\u00e4ke \u00f6nj e praksis\n\nRuchtr\u00e4iglike \u00f6njk\u00e5ning foon e nordfrasche spr\u00e4ke \nD\u00e5t nordfrasche heet bai da komun\u00e5\u00e5l\u00e5mte niinj juristische status. Ja m\u00f6itje d\u00e5t nordfrasche ai br\u00fcke \u00f6nj ofitsj\u00e4le dokum\u00e4nte. Wan da manschne nordfrasch for har Kommunikation ma da \u00e5mte br\u00fcke, dan \u00e5ltens m\u00fcndlik. \u00d6nj \u00e5n f\u00e5l w\u00f6rd d\u00e5t nordfrasche foon \u00e5n ruchter tuleet for en feriinstatuut, ouers jarst sch\u00e4\u00e4t di feriin en tj\u00fcsche ouerseetinge jeewe. Wat toorp- \u00e4n st\u00e4\u00e4noomen \u00f6njgungt jeeft et s\u00e4tj 1998 twanespr\u00e4ki schilde, \u00e4n d\u00e5t jeeft nordfrasche strootnoomen. For \u00e5lem nordfrasche noomen for da h\u00fcsinge san aw da ail\u00f6nje rucht beliift. \u00d6njt gr\u00fcnges\u00e4ts foon Slaswik-Holstiinj (artiikel 5) foon 1990 w\u00e5rde da ruchte foon e d\u00e5nsche \u00e4n nordfrasche manerh\u00e4id garantiirt. Am 11. now\u00e4mber 2004 w\u00f6rd d\u00f6\u00f6r di loond\u00e4i foon Slaswik-Holstiinj d\u00e5t ges\u00e4ts for j\u00fc nordfrasche spr\u00e4ke, ma di noomen \u2018Friisk Ges\u00e4ts\u2019, weerd\u00f6\u00f6r da Nordfrasche m\u00f6r spr\u00e4keruchte f\u00fcngen. S\u00e4tj 1988 jeeft et d\u00e5t Gremium f\u00fcr Fragen der friesischen Bev\u00f6lkerungsgruppe im Lande Schleswig-Holstein \u00e4n s\u00e4tj 1991 w\u00e5rt \u00f6nj e finansj\u00e4le h\u00fcsh\u00fc\u00fcljing foon Slaswik-Holstiinj uk giilj reserwiird am e nordfrasche spr\u00e4ke \u00e4n kultuur tu stipen. Bait Bundesministerium des Innern (BMI) jeeft et en Beratender Ausschuss f\u00fcr Fragen der friesischien Volksgruppe in Deutschland beim Bundesministerium des Innern, ma fertr\u00e4\u00e4ser foon e Frasche R\u00e4idj, Friisk Foriining, Nordfriesischer Verein, Seelter Buund, Nordfriisk Instituut, da l\u00f6nje Needersaksen \u00e4n Slaswik-Holstiinj, \u00e4n \u00e5n fertr\u00e4\u00e4ser foont BMI. J\u00fc nordfrasche spr\u00e4ke stoont s\u00e4tj d\u00e5t iir 1999 uner sch\u00f6\u00f6l foon e Europ\u00e4isch Charta for Regjon\u00e5\u00e5l - unti Manerh\u00e4idspr\u00e4ken, tuhuupe ma d\u00e5t seelterfrasche, pl\u00e5\u00e5ttj\u00fcsch, d\u00e5nsch, sorbisch \u00e4n da spr\u00e4ken foon e Sinti \u00e4n Roma. Da nordfrasche manerh\u00e4id stoont uk, j\u00fcst as j\u00fc \u00e5\u00e5stfrasche manerh\u00e4id (ma da Seelterfrasche), uner sch\u00f6\u00f6l foont r\u00e5\u00e5moueriinjskaamen tu en sch\u00f6\u00f6l foon nasjon\u00e5\u00e5le manerh\u00e4ide, weerfoon j\u00fc spr\u00e4ke en grut diilj amnaamd.\n\nOrganisasjoone for j\u00fc nordfrasche Sproake \n\nD\u00e5t jeeft tou nordfrasche organisasjoone, da irtids oofting strid h\u00e4in, wat niinj positive \u00fctwirking h\u00e4i aw e nordfrasche spr\u00e4ke. Di Nordfrasche Feriin (Nordfriesischer Verein) kaam tust\u00e5nde \u00f6nj e kaisertid as feriin for Nordfrasche, da jamseelwi as tj\u00fcsche s\u00e4nj. D\u00e5t wus en d\u00fctlik fersch\u00e4\u00e4l ma da lasmoote foon e Friisk Foriining, da jam as nasjon\u00e5\u00e5l manerh\u00e4id ma \u00e4ine Kultuur \u00e4n spr\u00e4ke s\u00e4nj. Di Friisk Foriining str\u00e4\u00e4wet \u00e5\u00e5l s\u00e4tj da 1920er iirnge for m\u00f6r \u00f6njk\u00e5ning foon da Nordfrasche as nasjon\u00e5\u00e5le manerh\u00e4id. S\u00e4tj d\u00e5t iir 1964 \u00e5rbe da biise organisasjoone tuhuupe \u00f6njt Nordfriisk Instituut. Da Nordfrasche Feriin, Friisk Foriining \u00e4n Nordfriisk Instituut \u00e5rbe tuhuupe \u00f6nj en Frasche R\u00e4dj Seksjoon Nord. J\u00fc gemiinde H\u00e5lil\u00f6nj, Heimatbund der Landschaft Eiderstedt e.V \u00e4n di \u00d6\u00f6mrang Ferian san deer uk \u00f6nj fertr\u00e4\u00e4sen. Oudere nordfrasche organisasjoone, da ai tu e Frasche R\u00e4dj Seksjoon Nord hiie, san di S\u00f6lring Foriining \u00e4n j\u00fc Ferring Stiftung. Di Frasche R\u00e4dj heet n\u00e4ist j\u00fc Seksjoon Nord en Seksjoon Aast for \u00c5\u00e5stfraschl\u00f6nj  (ma Seelterl\u00f6nj) \u00e4n Seksjoon Weest for j\u00fc prowints Frysl\u00e2n \u00f6nj e Neederl\u00f6nje. S\u00e4tj oktoober 2010 jeeft et \u00f6nj Br\u00e4ist d\u00e5t Friisk H\u00fcs weer di Friisk Foriining, Nordfriesischer Verein \u00e4n di Frasche R\u00e4dj Seksjoon Nord fertr\u00e4\u00e4sen san.\n\nNordfrasch \u00f6nj e medien \n\nJ\u00fc positsjoon foon d\u00e5t nordfrasche \u00f6nj e medien as ai s\u00fc grut. Wilems jeeft et nordfrasche artiikle \u00f6nj e regjon\u00e5\u00e5le tj\u00fcsche bleese, s\u00fc as d\u00e5t Nordfriesland Tageblatt, j\u00fc Sylter Rundschau \u00e4n di Inselbote. Uk \u00f6nj en Flensborg Avis, j\u00fc blees foon j\u00fc d\u00e5nsche manerh\u00e4id, w\u00e5rt wilems \u00e5n artiikel \u00f6nj e nordfrasche spr\u00e4ke publisiirt. J\u00fc \u00f6njt\u00e5l foon nordfrasche artiikle lait bai da bleese Nordfriesland \u00e4n di Helgol\u00e4nder, da ark fiiringsiir tu sch\u00fcns kaame, lait amenbai twasche 10 bit 15 %. Foon 1967 bit 1988 w\u00f6rd Frisica Nova publisiirt as tidschraft for da junge manschne \u00e4n wus for amenbai for die haleft aw frasch. Bai NDR (Norddeutscher Rundfunk) as arken waag en nordfrasche siinjinge, j\u00fc amenbai trii minuute duurt. J\u00fc NDR s\u00e5nt \u00f6nj hiilj Nord-Tj\u00fcschl\u00f6nj, foon di neederl\u00f6njsche bit tu di poolsche gr\u00e4nse, \u00e4n deeram as j\u00fc latj intr\u00e4se foon j\u00fcheere funkstasjoon ai s\u00fc hiilj fr\u00e5md. D\u00e5t Nais foon diling as foon moundi bit fraidi aw da funkstasjoone Antenna Sylt \u00e4n Friisk Funk tu heeren. Friisk Funk as arken d\u00e4i iinj st\u00fcn lung tu hiiren awt Offener Kanal Schleswig-Holstein (Westk\u00fcste). TV aw nordfrasch jeeft et nuch ai.\n\nNordfrasch \u00f6nj e schoule \n\u00d6njt sch\u00f6ljiir 2013/14 w\u00f6rd j\u00fc nordfrasche spr\u00e4ke br\u00fckt \u00f6nj 16 bjarnet\u00f6\u00f6ninge. Tuhuupe liirden 757 bjarne frasch \u00f6nj 14 gr\u00fcnschoule. Eeftert gr\u00fcnsch\u00f6lj jeeft et fraschunerrucht \u00f6nj e Arbeitsgemeinschaft bai e s\u00e4kund\u00e5\u00e5rtrees I \u00e4n \u00f6nj kurse \u00f6nj e s\u00e4kund\u00e5\u00e5rtrees II. Wat da g\u00fcmnaasien \u00f6njgungt w\u00e5rt d\u00e5t nordfrasche bloot \u00f6nj Wik aw F\u00e4\u00e4r jeewen. Deer absolviirten 2012 for d\u00e5t jarst tooch tou sch\u00f6ljbjarne en m\u00fcndlik fraschpr\u00e4iwe for d\u00e5t abituur. S\u00e4tj da 1990er iirnge w\u00e5rt uk fersoocht, d\u00e5t nordfrasche m\u00f6r \u00e4n m\u00f6r \u00f6nj e bjarnet\u00f6\u00f6ninge tu br\u00fcken, am deer j\u00fc spr\u00e4ke \u00e5\u00e5l tu rewitalisiiren, ouerd\u00e5t j\u00fc ouders foon uutstierwen betr\u00fcwed as. \u00d6nj e uniwersit\u00e4\u00e4te \u00f6nj Flensborj \u00e4n Kil w\u00e5rde \u00fctbilinge \u00e4n kurse m\u00e5\u00e5ged. \u00d6nj Flensborj jeeft et \u00fctbilinge \u00e4n kurse for sch\u00f6ljliirere \u00f6nj e gr\u00fcnsch\u00f6lj  \u00e4n da s\u00e4kund\u00e5\u00e5rtr\u00e4\u00e4se. \u00d6nj Kil koon me frisistik studiren as hood- unti baifeek studiiren. \u00dcnlike schoule, da fraschunerrucht m\u00e5\u00e5ge, heewe n\u00fc \u00e5n fraschen noomen s\u00fc as Eilun Feer Skuul aw F\u00e4\u00e4r, j\u00fc \u00d6\u00f6mrang Skuul aw Oomram \u00e4n j\u00fc d\u00e5nsch-frasche Risem Sch\u00f6lj \u00f6nj Risem-Lunham. \u00d6nj e f\u00f6ljkhuchschoule \u00e4n foon e Friisk Foriining \u00e4n Nordfriesischer Verein w\u00e5rde kurse m\u00e5\u00e5ged, weer\u00f6nj et ark iir amenbai hunert diiljnaamer jeeft.\n\nNordfrasch \u00f6nj e sch\u00f6rke \n\u00d6nj da sch\u00f6rke w\u00e5rt d\u00e5t nordfrasche samtids br\u00fckt. Et jeeft ai foole preester da nordfrasch sn\u00e5\u00e5ke. S\u00e4tj 1955 san da ewangeliie foon Markus \u00e4n Matth\u00e4us aw frasch ouerseet \u00e4n \u00f6njt iir 2000 kaam d\u00e5t jarste nordfrasche liidb\u00f6k tu sch\u00fcns, weerfoon di titel wus Loow n\u00fc e Hiire. Deer\u00f6nj w\u00f6rd fiiw iirnge \u00e5rbe \u00e4n heet 260 liide \u00e4n salme, b\u00e4\u00e4si \u00e4n liturgiie.\n\nSii uk \n Nordfriisk\n Spr\u00e4k\u00fctb\u00e4g\n Friiske spr\u00e4ke\n Ernst L\u00f6fstedt\n Nordfriisk Instituut\n\nFerwisinge eeder b\u00fcte \n En latj t\u00e4kst \u00f6nj m\u00f6re spr\u00e4kewise\n \u00dc\u00fcsen Fider \u00f6nj \u00e5\u00e5l da spr\u00e4kewise (archive.org)\n\nSuuse \n\nSpr\u00e4ke\nFriiske spr\u00e4ke"